钦定古今图书集成/方舆汇编/职方典/第1418卷 > 《一半儿》〈再宿金城江〉前人
## 钦定古今图书集成/方舆汇编/职方典/第1418卷 > 《一半儿》〈再宿金城江〉前人

笋舆冲雨过，春岚竟日濂。透，葛衫晚歇邮亭破不
堪。纸窗挦，一半儿空棂，一半儿黏。罢餐出户万山
尖，百折千回绕屋檐，翻覆灯前睡不甜。宦愁添，一半
儿军糈，一半儿盐。

《宋史苏绅传》：绅为开封府推官、三司盐铁判官。时众
星西流，并、代地大震，方春而雷，诏求直言。绅上疏极
言时事。安化蛮蒙光月率众寇宜州，败官军，杀钤辖
张怀志等六人。绅上言曰：“国家比以西北二边为意，
而鲜复留意南方，故有今日之患，诚不可不虑也。臣
顷从事宜州，粗知本末。安化地幅员数百里，持兵之
众不过三四千人，然而敢肆侵扰，非特恃其险绝，亦
由往者守将失计，而国家姑息之太过也。向闻宜州
吏民言，祥符中蛮人骚动，朝廷兴兵讨伐。是时唯安
抚都监马玉勒兵深入，多所杀获，知桂州曹克明害
其功，累移文止之，故玉志不得逞。蛮人畏伏其名，至
今言者犹惜之。使当时领兵者皆如”玉，则蛮当殄灭，
无今日之患矣。至使乘隙蹂边，屠杀将吏，其损国威
无甚于此。朝廷傥不以此时加兵，则无以创艾将来，
而震叠荒裔。彼六臣者，虽不善为驭，自致丧败，然衔
冤负耻，当有以刷除。臣观《蛮情》，所恃者，地形险厄，据
高临下，大军难以并进。然其壤土硗？“资蓄虚乏，刀
耕火种，以为馔粮，其势可以缓图，不可以速取，可以
计覆，不可以力争。今广东、西教阅忠敢、澄海，湖南北
雄武等军，皆惯涉险阻，又所习兵器与蛮人略同，请
速发诣宜州策应，而以他兵代之。仍命转运使备数
年军食。今秋冬之交，岚气已息，进军据其出路，转粟
补卒，为旷日持久之计，伺得便利，即图深入，可以倾
荡巢穴，杜绝蹊迳，纵使奔迸林莽，亦且坏其室庐，焚
其积聚，使进无钞略之获，退无攻守之备。然后谕以
国恩，许以送款而徙之内郡，收其土地，募民耕种，异
时足以拓外夷为屏蔽也。仍诏旁近诸蛮，谕以朝廷
讨叛之意，毋得相为声援。如获首级，即优赏以金帛。
计若出此，则不越一年，逆寇必就殄灭。况广西溪峒、
荆湖川峡蛮落甚多，大抵好为骚动，因此一役，必皆
震詟，可保数十年无俶扰之虞矣。”朝廷施用其策，遣
冯伸己守桂州经制之，蛮遂平。

《谢麟传》：“麟由太常博士改西上阁门副使。猺贼犯辰
溪，麟且捕且招，一方以宁。诏使经制宜州獠，降其种
落四千八百人，纳思广洞民千四百室，得铠甲二万，
褒赐甚渥。”

《府志》：“苏六郎父仕评，宋时父子相继为宜州刺史。郎
出游至城西二十里，渴甚，马跑一穴宽二丈许，深不
可测，有泉涌出，郡人号为苏公窟。今水由地中行，有
路可下，渴者经过取饮，终日不渴。龙江马滩山崖上
有飞笔留丹，苏六郎游此，数字大如轮。其父殁，亦为
神于郡城西建祠，号为西府庙云。”

明建文帝云游至庆远，寓西竹寺。有庆远卫指挥使
彭举曾事帝，识之，蒸羊以进。临行登舟，以所乘马赐举，作《偈》别之。马触石以毙，后人葬之，号“义马垄。”
天顺三年，贼寇庆远，围旗山。庆远同知叶祯督兵赴
之。贼溃后，知我无援，潜蹑其后。祯反斾力战，子公荣
死焉。后两日，贼合众攻鸡剌等寨。报至，都指挥黄越
与知府黄振方酣饮，祯躬请救，弗顾。叹曰：“民急矣，我
为父母，不一援之，可乎？”遂衣上马去，督东兰那地目
兵及民兵三百人往援。抵柳青铺，遇贼力战，彼众我
寡。贼密识祯，攒戈刺之，祯犹手刃一贼，与从子官庆、
民兵璩用和等三百人皆死。是夜，雷电风雨大作，雪
深尺许，贼大惊，解围去，所活千馀人。

璩礼，字用和。家养一犬，每食必候群犬，群犬不至则
不食。忽于天顺三年，狼蛮作叛，同知叶祯率兵民讨
之，众皆望风股栗，惟“用和携犬赴敌，奋不顾身，冲溃
贼围，遂遇难，尸首莫辨，独犬归报，引至阵所，绕尸而
泣，始获葬焉。寻犬亦不食而毙，乡人感之，葬于墓侧。”
太守毛公至，闻其事而奇之，遂塑犬状于用和像之
傍。春秋忌辰，阖族子孙祀于忠孝祠。

庆远龙谿高公贵，平生以济人利物为心，每值亢旱，
即斋沐焚香，露诵《道经》，自卯至巳始休。人多笑之。或
见弃骸于道，即售匣贮之以葬。成化十一年八月，游
那地州，至喇峡口，见一人偃卧路侧，贵以椰瓢汲水
灌之，度尚可救，令人舁至寓邸，作薄粥以饲之，良久
复苏，复求妙药剂疗之，五日始省人事，询其里居，病
者，泣言曰：“儿乃抚川陈贤也，偕叔谅来此为商，不幸
罹疾，叔见危甚，将利贤田产，夤夜负出，弃于此，即归
乡矣。”贵闻，恻然注意，疗治获全，以白金助之归贤扺
家，则田产已为叔夺矣。讼于官，始复旧物。致书谢贵
云：“吾家子母再相见，公之赐也。惟愿公后益昌，以食
此报。”后子嵩果仕至太仆寺正卿，贵受封中宪大夫。
明末庆远盗乱，有绅吴继宪为獞贼韦章安所杀，后
安复遇宪灵魂喝曰：“章安何往？”安即回岩，举家数十
口，闭岩自焚而死。

宜山上有塘，中生莲花，相传为本乡土神嘉惠侯吴
优手植，曾留《记》云：“此方有灾，则此莲先走；此莲若回，
则此方安。自宋历明，屡验不爽。”崇祯甲申年，此莲忽
然不发，果于丁亥年土寇覃明珂作乱，戊子、己丑，流
寇郝永忠蹂躏，一郡受灾，此乡为最。迨庚寅年此莲
发生满塘，而地方始宁，果符吴侯遗记。

《水经注》：应劭《地理风俗记》曰：“日南，故秦象郡，汉武帝
元鼎六年开日南郡，治西卷县。”《林邑记》曰：“城去林邑
步道四百馀里。”《交州外城记》曰：“从日南郡南去到林
邑国四百馀里。”准迳相符。然则城，故西卷县也。《地理
志》曰：“水入海，有竹，可为杖，王莽更之曰日南亭。”《林邑
记》曰：“其城治二水之间，三方际山，南北瞰水，东西涧”
浦，流凑城下。城西折十角，周围六里一百七十步，东
西度六百五十步。砖城二丈，上起砖墙一丈，开方隙
孔。砖上倚板，板上五重层阁，阁上架屋，屋上架楼，楼
高者七八丈，下者五六丈。城开十三门，凡殿南向，屋
宇二千一百馀间，市居周匝绕岨峭，地险林邑，故兵
器战具悉在区粟多城垒，自林邑王范胡达始。秦馀
徙民，染同夷化，日南旧风，变易俱尽，巢栖树宿，负郭
接山，榛棘蒲薄，腾林拂云，幽烟冥缅，非生人所安。区
粟建八尺表日影，度南八寸。自此影以南，在日之南，
故以名郡。望北辰星落在天际，日在北，故开北户以
向日，此其大较也。范泰《古今善言》曰：“日南张重，举计
入洛，正旦大会，明帝”问日：“南郡北向视日邪？”重曰：“今
郡有云中、金城者，必不皆有其实，日亦俱出于东耳。
至于风气暄暖，日影仰当，官民居止，随情面向，东西
南北，回背无定。人性凶悍，果于战斗，便山习水，不闲
平地。古人云：‘五岭者，天地以隔内外’。况绵途于海表，
顾九岭而弥邈，非复行路之迳岨，信幽荒之冥域者
矣。”

《通志》：“元嘉二十年，以林邑顽凶，历代难化，恃远负众，
慢威背德，北宝既臻，南金阙贡，乃命偏将与龙骧将
军交州刺史檀和之陈兵日南，修文服远。二十三年，
扬旌从四会漕口入郎湖，军次区粟，进逼围城。以飞
梯云桥，悬楼登垒，钲鼓大作，虎士电怒，风烈火扬，城
摧众陷，斩区粟王范扶龙首十五以上，戮截无赦，楼”
阁雨血填尸。城观自四会南入，得卢容浦口，

黄山谷在宜州，尝大书《后汉书范滂传》，字径数寸，笔
势飘动，超出翰墨，后百年真迹逸云间，赵忠定得之
宝寘箧中。嘉定壬申，忠定之子崇宪守九江，刻石郡
治黄山谷云：“余往在江南，绝不为人作草，今来宜州，求
者无不可。”或问其故，告之曰：“‘往在黔安园，野人有以
病来告者，皆与万金良药’。有刘荐者谏曰：‘良药可惜，
以啖庸人’。”笑而应曰：“有不庸者引来。”闻者绝倒。
黄山谷《跋李资深书卷》云：“余谪处宜州半载，官司谓
余不当居城市中，乃抱被入宿于城南。余所僦舍斋
上无雨盖，旁无风障，市声喧瞆，人以为不堪其忧。余
以为余家本农，使不从进士，则田中庐舍如是，又何
不堪其忧耶？既设卧榻，焚香而坐。”

庆远郡城江北有会仙山。由丹流阁而上，悬崖百尺，
石洞区其半，是为崔、莫二仙姑炼丹处。中有丹灶，灶
顶石蓬皆金碧色，光彩灿然，盖丹火熏烁也。灶后即
二仙卧所，头臂股胫两形毕现，深入石寸许。崖峭甚，
人罕蹑者。至必香楮默祷之，方能缘焉，不则惟望叹
而已。

邓氏，宜山人，颇能诗，嫁为同邑吴某妻。吴以罪被逮
赴省，邓以衣寄之，而附以一绝云：“欲寄寒衣上帝都，
连宵裁剪眼模糊。缝成宽窄无人试，泪逐西风洒去
途。”又《题画菊》云：“良工妙手任安排，笔底移来纸上栽。
叶落花黄长自媚，等闲不与蝶蜂来。”

思恩、荔波二县西北界，上与贵州烂土司、黎平诸彝
相接，不通王化。有美杉生山下，山颓覆压，不知几千
百年矣。彝云“是诸葛丞相伐而埋之。”虽未尽然，要亦
两汉、先秦时物也。彝人每候其地有紫气上腾，则群
聚穿土辄得之。紫色，形类牛角，投于水即沉解为棺。
出市之恨，薄而且短。

《府志》：宋守张公自明者，文雅风流，迥出尘表。一日集
诸士民言曰：“吾入关矣。”士民随之诣九龙，入一峒天，
光景殊别，有石碑题名曰：“宋刺史丹霞张公之墓。”镌
磨宿构，公飘然而入，浮云半掩，峒口渐合。今其石门
宛然，遂相传为丹霞岩云。

德兴士人李扶，字助国，为宜州司理，秩满还乡，云：宜
州产一物，物状如人，长丈许，遍体生鳞甲，独据野庙。
初唯搏食畜兽，浸浸及人，峒丁多为所害。屡党众数
百往攻之，怪见人至，辄遁升山巅，运巨石下击，众惊
走不暇，虽强弓药箭，四面交射，皆莫能入。胆壮者以
利刃刺之，其坚如石，亦不能伤。狱有重囚曰马超巡
检者，武鸷悍勇，坐杀人久系狱。自言于郡曰：“愿取此
怪以赎罪。只得二铁椎，重三十斤，当独往。”守命铸大
椎遣之，别选精兵三十以助。遍巡诸峒，入一野寺，见
微迳，似有大足迹。次方丈，睨傍室，野兽毛骨，纵横塞
路。超侧身出，掩诸扉，独留一扇撑拄之。俄闻山下飒
然有声，乃此怪负双鹿穿林而来。超亟起发扄，陷其
一足，椎仆于地，翻手搦超脚，撮其股肉一大片，超连
椎撞其胸，遂死。之后拔剑断颈，流血数斗，呼集助兵，
舁尸献于郡守。峒丁踊跃欢谢，遂贷超罪，还原官。
河池州近山地，牧童十馀人聚而戏，或歌或舞，或吹
笛。情方洽，忽见山半一人，约长二丈，面阔三尺馀，长
倍之，披发鸟喙，背有二翼，俯观群童为乐，嬉然而笑。
少间垂舌长过腹，群童大惊，皆反走。其人能蛮语，连
呼曰：“合合合，勿惊勿去。”仍歌舞吹笛以乐，令群童复
聚吹笛歌舞焉。其人喜，拊手大笑，声震林樾。已而复
垂舌如故，久之乃去，遂不复见。

庆远郡城有宋建元妙观扁，题“寥阳殿”，著“宋致和年
号。”壮丽巍峨，柱盘二木龙，备极工巧。每夜失龙所在。
鸡鸣，见龙遍体苔覆，声自学宫泮池来，相传与泮龙
斗归也。道士钉以铁血，流三日夜而后止。

庆远郡城隍庙，明初有选庆守，途遇一官，仪仗同。及
会，询其故，曰：“公主明，某主幽，两贤不相妨。”及之任，斋
宿会神，举动如两宾相见，众讶之，别无所见。后晤，见
檐端悬一妇，笞责甚楚。问其故，曰：“此某氏不孝妇也。”
守恳之神，宽其罪，叹曰：“幽明之不可通也如是。”遂辞
不复见。顷只见蟋蟀悬于檐，访氏罪病状，果然。旧有
《纪异碑》，今毁。

宜山上五里，明初有钟飞至多灵山，复飞至桥头村，
验所从来。钟所著，系浙江绍兴钟也。村民即其地建
梵宇。今钟向存，制异时钟。

庆远卫都指挥戚纲守河池所御寇，卫民日尝语人
云：“思恩县近村山林中，树杪有二人，约长一尺五寸，
武人装束，白竹缠芒𪨗，度枝过树，如履平地。村民观
者相远仅丈许，容色甚和，若有意捕之，则在树杪不
下，急之即行，如飞，去而复来者数月。”又赵村一日有
二人牵二蛇入人家，系于楼下，登楼索食，主人见其
服饰异常，炊食之。食毕，下楼解蛇，叱而鞭之，化为龙，
各乘其一，腾空而去。

成化十九年三月夜，宜山县生员韦黼，与数友宿于
斋中，夜半忽失此数人，而门窗关楗如故。及旦遍求
无所得。越三日，始于都指挥彭瑛茔寝得之，病不能
言。徐以安神定魄剂服之，数日始语云：“是夜有三鬼入斋，拽之从窗棂出，复从雉堞垛眼内出城入彭将
军祠内，置我坐于案桌，鬼遂不知所之。今得再生，幸
也。”乃复以药调之，越半月而愈。